text: Kommune stopper jordskred
  12 januar 2012 kl. 12.04
  Haderslev Kommune har ombestemt sig. Nu vil de gerne give en hånd til de andelsboligejere, der er i fare for at få ødelagt deres huse af et jordskred, der hastigt glider nærmere.
  Omkring 1000 tons våd jord er i skred ved Hertug Hans Gården Andelsboligforening i Haderslev. 
  Fem huse er i farezonen for at blive ramt - stensætningerne langs terrasserne er allerede væltet på nogle huse.
  
  Jernplader skal forhindre skred
  Haderslev Kommunes egne eksperter vurderede i går, at skrænten ikke er færdig med at skride, og at vejen over skredet er i fare for at ryge med.
  Alligevel frasagde kommunen sig i går ansvaret, fordi skredet ligger inde for andelsboligforeningens skel. I dag har de skiftet mening.
  - I samråd med min direktør valgte vi her til morgen at trykke på knappen. Mens vi sidder og diskuterer, hvem der har ansvaret, så bevæger jorden sig, siger H.P. Geil, formand for Udvalget for Plan og Miljø, til JydskeVestkysten og fortsætter:
  - Derfor har vi besluttet at presse spuns ned ved Kalkovnsvej. Jernpladerne stopper presset fra Kalkovnsvej på skråningen.
  